醉翁亭圖引爲趙達夫作
作者：方回
朝代：宋

paragraphs: 識本色人須本色，臭味論心不論迹。
青蓮居士浣花老，畫像有人能畫得。
非陳無己黄魯直，看畫題詩難落筆。
醉翁萬代文章伯，中年偶墮滁陽謫。
琅琊山亭釀泉酒，翁心不醉醉賓客。
慶曆朝廷天清明，誰張黨論摇昇平。
禽鳴不知人之樂，黨論無乃猶禽鳴。
一時人樂從太守，交錯觥籌送杯酒。
樂其所樂翁來思，賓客歡譁終不知。
既是賓客尚不知，畫工焉得而畫之。
彼弈者弈射者射，摇毫臆度丹青解。
醉翁醉態尚難摹，翁心樂處如何畫。
皆山一曲吾能歌，童而習之今鬢皤。
翰墨世無蘇老坡，奈此圖中風景何。